[{"text_idx": "#000002", "text": "\u2018Egunkaria\u2019 eta \u2018Egin\u2019-eko langileak saritu ditu Gipuzkoako Aldundiak"}, {"text_idx": "#000004", "text": "Diputazioak eman die saria Espainiako Auzitegi Nazionalaren aginduz Espainiako Poliziak zein Guardia Zibilak itxitako bi komunikabideetako langileei. \u00abHizkuntza gutxitu batean egunkari handi bat egiteagatik\u00bb saritu zituzten Egunkaria-koak, besteak beste, eta \u00abadierazpen askatasun berri baten bultzatzaile\u00bb izateagatik Egin-ekoak. Hala azaldu zuen ekitaldia aurkezteko ardura izan zuen Maider Egues kazetariak."}, {"text_idx": "#000005", "text": "Atzo egin zuten sari banaketa, Diputazioan. Aretoaren puskarik handiena kazetariz eta bi hedabide horietako langilez bete bazen ere \u2014lanean ari zirenekin ez, haiek beste gela batean zeudelako\u2014, ez zen haientzat izan sari nagusia. Nestor Basterretxea artistak jaso zuen Diputazioak ematen duen Urrezko Domina. \u00abGipuzkoako gizarteak merezitako aitorpena eta esker ona\u00bb adierazi nahi izan dio horrela \u00abgipuzkoartutako bermeotarrari\u00bb (Bizkaia)."}, {"text_idx": "#000007", "text": "Egunkaria-ko langileen saria jasotzera joan ziren hiru lagunetako bat bera ere ez da kazetaria. Hala nabarmendu zuten beraiek: \u00abDenetarik behar da egunkari baten barruan: kazetariak bai, baina saltzaileak, administratzaileak, diseinatzaileak, banatzaileak, informatikoak, kudeatzaileak, itzultzaileak eta abar ere bai\u00bb."}]